John Herbert Dillinger (22 Juni 1903 – 22 Juli 1934) iku sawijining parampog bank Amérika Sarékat sing aktif ing tlatah Midwest nalika taun 1930-an awal. Dhèwèké iku kaanggep sawijining tokoh durjana sing mbebayani lan sempet matèni sawetara agèn pulisi, ngrampog minimal 20-an bank lan 4 kantor pulisi saha mlayu saka kunjara nganti ping loro. Déning sawetara wong, dhèwèké dianggep kaya Robin Hood. Aktivitas Dillinger lan para durjana liyané nalika jaman Great Depression kaya ta Bonnie lan Clyde lan Ma Barker, dadi ndominasi wigatiné pers Amérika Sarékat. Jaman iki uga kerep diarani éra public enemy utawa éra mungsuh umum. Jaman iki uga jaman pambanguné FBI modèrn.